KIRJALLINEN KYSYMYS E-2731/99 esittäjä(t): Luisa Morgantini (GUE/NGL) neuvostolle. Nicaragua: korruptio ja Euroopan tuki.



Virallinen lehti nro 303 E , 24/10/2000 s. 0101 - 0101



KIRJALLINEN KYSYMYS E-2731/99 esittäjä(t): Luisa Morgantini (GUE/NGL) neuvostolle (13. tammikuuta 2000) Aihe: Nicaragua: korruptio ja Euroopan tuki Nyt, kun on pidätetty Nicaraguan valtion tilintarkastuselimen puheenjohtaja Agustin Jarquin, joka on paljastanut tämänhetkisen hallituksen vakavia taloudellisia väärinkäytöksiä, suuntaako Euroopan unioni pikaisesti uudelleen tukensa Nicaragualle siihen saakka, kunnes Jarquin vapautetaan, toimeenpanovallan institutionaaliset valvontamekanismit palautetaan ja esiin tulleet tapaukset selvitetään? Vastaus (10. ja 11. huhtikuuta 2000) 1. Kuten arvoisa parlamentin jäsen on luultavasti tietoinen, Nicaraguan tasavallan valtiontalouden tarkastusviraston päällikkö Agustín Jarquin vapautettiin vankilasta 24. joulukuuta 1999. Vapauttamiseen ovat epäilemättä vaikuttaneet lukuisten politiikan merkkihenkilöiden, tiedotusvälineiden sekä osittain Nicaraguan julkisen mielipiteen 1999 antama tuki, kuten myös kansainvälinen painostus sekä EU:n virallinen yhteydenotto marraskuussa. 2. Samassa yhteydessä unioni ilmaisi syvän huolestuneisuutensa tapahtumista, jotka olivat johtaneet Agustin Jarquinin pidättämiseen ja vangitsemiseen, sekä niistä institutionaalisista vaikutuksista, jotka tapahtumalla oli maan hallitsemisen kannalta. On totta, että oikeusvaltion lujittaminen, johon liittyy erityisesti toimivaltuuksien välinen tasapaino sekä ammattitaitoisen ja riippumattoman oikeusjärjestelmän olemassaolo, on pitkä prosessi maassa, johon kansalaissodan arvet ja yhteenottojen perinne ovat jättäneet syvät jälkensä. Valtiontalouden tarkastusviraston päällikön vangitseminen vaikuttaa kuitenkin rangaistukselta, joka on olennaisesti yhteydessä hänen riippumattomaan asenteeseensa suhteessa vallankäyttäjiin ja hänen korruption vastaisiin toimiinsa. 3. Euroopan unioni korosti, että oikeusvaltion periaate, avoimuus ja demokraattisten elinten riippumattomuuden kunnioittaminen ovat ensiarvoisen tärkeitä kaikille maille, ja että ne ovat kehitystyön perusta. Euroopan unioni korosti lisäksi, että ne ovat tärkeitä edellytyksiä sille, että voimakkaasti velkaantuneita köyhiä maita koskevasta aloitteesta (HIPC) voidaan tehdä päätös ja aloite voidaan saattaa päätökseen. 4. Kyseisen tapauksen jälkeen Nicaragua on päättänyt tarkistaa perustuslakiaan. Parhaillaan toteutettavien institutionaalisten uudistusten tiettyjen piirteiden osalta vaikuttaa selvästi siltä, että ongelma ei liity valtiontalouden tarkastusviraston kollegiaalisiin tai muihin rakenteisiin, vaan tarpeeseen estää kyseisen instituution riippumattomuuden rajoittaminen. Halutaan siis välttää kyseisen instituution politisoitumisen lisääntyminen ja antaa sille mahdollisuus huolehtia tehtävistään täysimääräisesti ja avoimesti. Kansainvälinen yhteisö jatkaa Euroopan unionin, G5-maiden ja kansainvälisten rahoituslaitosten välityksellä vuoropuhelua Nicaraguan hallituksen kanssa tavoitteena lujittaa instituutioilta edellytettävää riippumattomuutta. 5. Euroopan unioni aikoo edelleen seurata tiiviisti Nicaraguan tilannetta ja pitäytyä maalle antamansa tuen osalta edellä esitetyissä sekä Tukholman julistuksen periaatteissa.